钦定古今图书集成/明伦汇编/官常典/第332卷 > 贾俊
## 钦定古今图书集成/明伦汇编/官常典/第332卷 > 贾俊

按《明外史》本传：“俊字廷杰，束鹿人。以乡举入国学。天
顺中，选授御史，历巡浙江、山西、陕西、河南、南畿，所至
有声。成化十三年，超拜右佥都御史，巡抚宁夏。在镇
七年，军民乐业，召为工部右侍郎。二十一年，奉敕赈
饥河南，寻转左，数月，拜尚书。时专重进士，举人无至
六卿者，俊独以重望得之。及孝宗践阼，尚书王恕、李”
敏、周洪谟、余子俊、何乔新，都御史马文升，皆一时民
誉。俊参其间，亦称职。诸王府第茔墓，悉官予直，而仪
仗时缮修，内官监欲频兴大工。俊言：“王府既有禄米
庄田，请给半直。仪仗非甚敝，不得烦有司。公家所宜
营，惟仓库城池，馀皆停罢。”帝报可。弘治四年，中官奏
修沙河桥，请发京军二万五千及长“陵五卫军助役。
内府宝钞司乞增工匠，浙江及苏、松诸府方罹水灾，
而织造锦绮至数万匹。”俊皆执奏，并得寝。工部政务，
与内府监局相表里，而内官监专董工役，职尤相关。
俊不为所挠，工役大省。太庙后殿成，加太子少保。足
疾致仕，诏许乘传归，给夫廪如制。逾年卒。俊廉慎，居
工部八年，望孚朝野。